Han kører elbil, spiser sjældent kød, og hans sommerferien går med tog ned gennem Europa.

Anders Morgenthaler kæmper sin egen kamp for at holde CO2-forbruget nede, og nu har han brugt et halvt år på at råbe lytterne op i P1-programmet Klimatestamentet.

- Da vi begyndte at sende, oplevede jeg, at klimadebatten var ekstremt marginaliseret med to fløje, der enten var for eller imod. Men der er sket et kæmpe boom i klimasamtalen. Mange flere er kommet med, siger han.

Folk kalder mig alt muligt som klimaaktivist og freak, men det er ikke mig der er urealistisk. Det er politikerne. Anders Morgenthaler

Fredag bliver sidste udgave af Klimatestamentet sendt live fra Videnskabsmødet i Aalborg. Her får Morgenthaler og medvært Dan Grønbech mulighed for at stille politikerne nogle af de spørgsmål, der gennem programrækken har hobet sig op.

Læs også : Alle er velkomne til Videnskabsmødet i Aalborg

- Jeg brænder for at vide, hvorfor klimaet ikke er førsteprioritet i Folketinget, spørger Anders Morgenthaler.

Klimatestamentet Lyt til den sidste udgave af Klimatestamentet, hvor tegner Anders Morgenthaler sammen med journalist Dan Grønbech spørger politikerne, hvorfor klimaet ikke har den højeste prioritet på den politiske dagsorden. Programmet sendes på P1 fredag kl. 10 og sender en særudgave fra Videnskabsmødet i Aalborg. Alle tidligere udsendelser kan høres her.

Morgenthalers top 3 over CO2-besparelser

I Klimatestamentet har Anders Morgenthaler og Dan Grønbech hver fredag undersøgt grønne vaner, som efter sigende skulle spare på CO2-regnskabet.

- Min oplevelse var, at de her ting, vi tog fat i, som flytrafik, elbiler, kød, roser, dyrefoder, tøj, elforbrug og alt muligt andet er skidevigtige at forholde sig til, siger Anders Morgenthaler.

- Jeg er blevet bekræftet i, at det ikke hjælper en skid, hvis man er alene. Men hvis vi er rigtig mange, der ændrer adfærd, så kan vi faktisk gøre en forskel, siger Anders Morgenthaler.

Her er de tre løsninger, der giver størst effekt på dit klimaregnskab efter Morgenthalers mening:

1. Kød

- Det er fuldstændig vanvittigt, så meget CO2 kødproduktionen bruger. Man kan starte med at droppe oksekød. En dag dropper du at spise de firbenede dyr, så ender du på fisk og kylling. Pludselig orker du ikke kød mere, og så er du vegetar. Det virker.

2. Forbrug af lorteting

- Jeg har selv været slem til at købe alt muligt. Drop at finde din lykkefølelse med forbrug. Find nogle andre glæder og prioriteter i dit liv. Og når du skal købe nye ting, skal det være kvalitetsting, der holder længe.

3. Isolering af dit hus

- Det fandt jeg ud af i programmet. Energien, vi bruger på at varme vores boliger, er enormt. Vores boliger udgør 40 procent af vores samlede energiforbrug. Isolér vægge, skift vinduer, udfyld hulrum og brug varmepumper, fjernvarmesystemet og solceller. Desværre skal man helst droppe at varme op med brændeovnen.

Selvom Anders Morgenthaler inden Klimatestamentet havde foretaget mange grønne valg, så var der én ting som overraskede ham.

- Det kom bag på mig, at man kan købe nok så megetøkologisk tøj af bomuld, men hvis man vasker det i en gammel skod-vaskemaskine er det ligemeget for klimaet. En gammel strømslugende maskine i dit bryggers er en kæmpe klimasynder, siger Anders Morgenthaler.

Det er gigantiske udfordringer som vi står overfor. Hvis politikerne ikke vælger at tage handskerne af og komme i sving, så ender det galt. Anders Morgenthaler

Jesper Theilgaard har ret!

I et afsnit af Klimatestamentet var DRs mangeårige vejrvært og klimaekspert Jesper Theilgaard med som gæst.

- Jeg var sindssygt glad for afsnittet med Jesper Theilgaard, der bare sagde, hvad han har vidst i 20 år. Klimaet forandrer sig, og det kommer til at gå ud over os mennesker. Det er ikke et eller andet abstrakt. Det er tørke, oversvømmelser, orkaner og stigende have, siger Anders Morgenthaler.

Læs også : Jesper Theilgaard om klimaet: Toget er kørt

- Og man skal ikke være ret klog for at kunne regne ud, at tørke betyder dårligere høst i udsatte områder, hvilket skaber usikkerhed og sult. Så kommer der konflikter og i sidste ende krig og flygtninge. Det er alvorligt, siger Anders Morgenthaler.

Nu er jeg klimaforkæmper

Fredag sender Klimatestamentet for sidste gang. Det bliver dog ikke den sidste gang, Anders Morgenthaler sætter fokus på klimaet.

- Jeg synes, at Klimatestamentet har været med til at bryde en dæmning ned. Nu taler flere og flere klimapolitik og forbrugeradfærd, siger Anders Morgenthaler.